पाठ 9
दबोरा देवाची वाणी म्हणून कार्य करते
शिक्षक मार्गदर्शिका  ·  पाहा, ऐका आणि जगा – पुस्तक 3: देवाद्वारे विजय
	उद्देश
	शत्रूंवर विजय मिळवण्यासाठी देवावर भरवसा ठेवण्यास दबोराने इस्राएल लोकांना कसे प्रोत्साहन दिले हे मुलांना दाखवणे.

	शास्त्रवाचन
	शास्ते 4:1-10

	पाठांतर वचन
	स्तोत्र 34:8
परमेश्वर किती चांगला आहे याची चव घ्या आणि पाहा; जो त्याच्या आश्रयास जातो तो धन्य.



पाठाचे सादरीकरण
सुरुवात
राजू आणि सुनील नावाचे दोन मित्र बिस्किटांचा पुडा विकत घ्यायला जातात, अशी एक गोष्ट रचा किंवा छोटे नाटक करून दाखवा. पैसे असलेला राजू बिस्किटे सुनीलबरोबर वाटून घेण्याचे वचन देतो. पण मग राजू बिस्किटे विकत घेतो आणि सुनील पाहत नसताना ती सर्व पटकन खाऊन टाकतो. राजूने आपले वचन मोडले आहे आणि सुनील दुखावला आहे.
पाठातील मुख्य मुद्दे
	1.इस्राएल लोकांनी यहोशवाला दिलेले वचन मोडले. आपण देवाच्या आज्ञा पाळू असे ते म्हणाले होते, पण त्यांनी आपली अंतःकरणे देवापासून फिरवली आणि आसपासच्या टोळ्यांच्या दुष्ट मार्गांचे अनुसरण केले. यामुळे देवाने त्यांना क्रूर टोळ्यांकडून जिंकले जाऊ दिले, ज्यांनी इस्राएल लोकांना खूप वाईट वागणूक दिली (यहो 23:14-16; शास्ते 4:1-3).
	2.दबोरा ही देवाच्या मागे विश्वासूपणे चालणारी एक इस्राएली स्त्री होती. ती संदेष्टीही होती; म्हणजेच देवाची इच्छा लोकांना शिकवणारी आणि देवाचे संदेश त्यांच्यापर्यंत पोहोचवणारी. लोक आपल्या समस्या घेऊन तिच्याकडे येऊ शकावेत म्हणून ती दोन मोठ्या नगरांच्या मध्ये खजुराच्या झाडाखाली कशी बसत असे ते वर्णन करा (शास्ते 4:5-6). चित्र 9 दाखवा.
	3.एके दिवशी दबोराने बाराक या इस्राएली सैनिकाला आपल्याला भेटायला यावे असा निरोप पाठवला. इस्राएल लोक देवाकडे परत वळले होते आणि त्यांनी शत्रूंपासून आपल्याला वाचवण्यास त्याला विनंती केली होती. बाराकाने सैन्याचे नेतृत्व करायचे आहे असे दबोराने त्याला सांगितले (शास्ते 4:3, 6-7). चित्र 9 दाखवा. चित्रात हिरवे कपडे घातलेला तो बाराक आहे.
	4.पण बाराक घाबरला. शत्रूच्या सैन्याचा सेनापती सीसरा याच्याकडे अनेक सैनिक आणि रथ (चाकांवरच्या वेगवान गाड्या) होते, जे इस्राएलकडे नव्हते. दबोरा त्यांच्याबरोबर आली तरच इस्राएली सैनिकांचे नेतृत्व करायला बाराक तयार झाला (शास्ते 4:7-9).
	5.दबोरा सैन्याबरोबर जायला तयार झाली, पण तिने बाराकाला इशारा दिला की सीसऱ्यावरील विजयाचा मान त्याला मिळणार नाही; परमेश्वराने सीसऱ्याला एका स्त्रीच्या हाती दिले असे लोक म्हणतील (शास्ते 4:9-10).
कथेला आपला प्रतिसाद
बाराकाकडे एक महत्त्वाचे आणि कठीण काम होते, पण त्याचा देवावरील विश्वास दुर्बल होता. दबोराने त्याला प्रोत्साहन दिले. देवाबरोबरच्या प्रवासात इतरांना प्रोत्साहन देणे खूप महत्त्वाचे आहे. तुम्हाला ख्रिस्ती मित्र नसेल तर देवाला तो द्यायला सांगा, म्हणजे तुम्ही एकमेकांना देवाशी आज्ञाधारक राहायला मदत करू शकाल.
पाठांतर वचन पक्के करा

